## Pravilnik o dodjeli besplatnih udžbenika

### NN 43/2005 (4.4.2005.), Pravilnik o dodjeli besplatnih udžbenika

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**830**

Na temelju članka 108. stavka 1. točke 4., a u
vezi s člankom 57. Zakona o pravima hrvatskih branitelja iz Domovinskog rata i
članova njihovih obitelji (»Narodne novine« 174/04.), potpredsjednica Vlade
Republike Hrvatske i ministrica obitelji, branitelja i međugeneracijske
solidarnosti donosi

## PRAVILNIK

### O DODJELI BESPLATNIH UDŽBENIKA

Članak 1.

Ovim se Pravilnikom utvrđuju uvjeti i mjerila za
ostvarivanje prava na besplatne udžbenike za korisnike iz članka 57. Zakona o
pravima hrvatskih branitelja iz Domovinskog rata i članova njihovih obitelji (u
daljnjem tekstu Zakon).

Članak 2.

Pravo
na besplatne udžbenike ostvaruju sljedeći korisnici:

1.
djeca smrtno stradaloga, zatočenoga ili nestaloga hrvatskog branitelja iz
Domovinskog rata

2.
HRVI iz Domovinskog rata

3.
djeca HRVI iz Domovinskog rata

4.
hrvatski branitelji iz Domovinskog rata (u daljnjem tekstu korisnici).

Članak 3.

Pod udžbenicima u smislu ovoga Pravilnika
podrazumijevaju se:

– obvezni udžbenici za potrebe redovnog ili
izvanrednog školovanja u osnovnim i srednjim školama prema katalogu odobrenih
udžbenika koje odobrava Ministarstvo znanosti, obrazovanja i športa

– obvezni udžbenici za potrebe redovnog ili
izvanrednog školovanja na visokim učilištima (sveučilište, veleučilište,
fakultet, umjetnička akademija, visoka škola – u daljnjem tekstu visoka
učilišta) prema nastavnom programu koji utvrđuje visoko učilište.

Članak 4.

Korisnici koji pohađaju osnovnu školu pravo na
besplatne udžbenike ostvaruju u vidu novčane naknade u iznosu prosječne cijene
koštanja kompleta obveznih udžbenika za svaki razred pojedinačno.

Korisnici koji pohađaju srednju školu pravo na
besplatne udžbenike ostvaruju u vidu novčane naknade u iznosu prosječne cijene
koštanja kompleta obveznih udžbenika jedinstvene za sve razrede i sve srednje
škole.

Korisnici, redovni ili izvanredni studenti na
visokim učilištima pravo na besplatne udžbenike ostvaruju u vidu novčane
naknade u iznosu prosječne cijene koštanja kompleta obveznih udžbenika
jedinstvene za sve razrede i sve srednje škole, uvećane za 20%.

Korisnici, učenici osnovnih i srednjih škola te
studenti visokih učilišta pravo na besplatne udžbenike u vidu novčane naknade
mogu koristiti za isti razred ili istu godinu studija samo jedanput.

Članak 5.

Prosječne cijene kompleta obveznih udžbenika za
osnovnu i srednje škole utvrđuje Ministarstvo znanosti, obrazovanja i športa
nakon objavljivanja kataloga odobrenih udžbenika za osnovnu i srednje škole.

Podatke o prosječnim cijenama kompleta udžbenika
za osnovnu i srednje škole, te iznosu novčane naknade za korisnike na visokim
učilištima i veleučilištima, Ministarstvo obitelji, branitelja i
međugeneracijske solidarnosti dostavlja nadležnim prvostupanjskim tijelima za
ostvarivanje prava hrvatskih branitelja iz Domovinskog rata u jedinicama
područne (regionalne) samouprave tijekom mjeseca lipnja, odnosno odmah nakon
zaprimanja istih od Ministarstva znanosti, obrazovanja i športa a za sljedeću
školsku, odnosno akademsku godinu.

Članak 6.

Pravo na besplatne obvezne udžbenike korisnici
mogu ostvariti ako im redovni prihodi mjesečno po članu kućanstva ne prelaze
dvostruki iznos cenzusa redovnih novčanih prihoda iz članka 88. stavka 1. točke
5. Zakona i ako to pravo ne mogu ostvariti po drugim propisima.

Članak 7.

Djeca smrtno stradaloga, zatočenoga ili
nestaloga hrvatskog branitelja iz Domovinskog rata koja nemaju ni drugog
roditelja ostvaruju pravo na besplatne obvezne školske udžbenike bez obzira na
ostvarene redovne mjesečne prihode po članu kućanstva u prethodnoj kalendarskoj
godini.

Članak 8.

Pod redovnim novčanim prihodima iz članka 5.
stavka 1. ovoga Pravilnika smatraju se:

– prosječna mjesečna neto-plaća, odnosno naknada
s osnova zaposlenja ostvarena u prethodnoj kalendarskoj godini, odnosno
ostvarena za prvi cijeli mjesec po zaposlenju u tekućoj godini

– mirovina ili novčana naknada u prosječnom
mjesečnom iznosu ostvarena u prethodnoj kalendarskoj godini, odnosno u
mjesečnom iznosu za prvi cijeli mjesec tekuće godine po ostvarenju

– dohodak od samostalne djelatnosti (dohodak od
obrta i s obrtom izjednačene djelatnosti, dohodak od slobodnih zanimanja i
dohodak od poljoprivrede i šumarstva), dohodak od imovine i imovinskih prava i
dohodak od kapitala utvrđen za poreznu osnovicu poreza na dohodak za prethodnu
godinu.

Kod odlučivanja o pravu na besplatne obvezne
školske udžbenike redovnim novčanim primanjima ne smatraju se primanja utvrđena
člankom 98. Zakona.

Članak 9.

Zahtjevu za ostvarivanje prava na besplatne
obvezne udžbenike za osnovne i srednje škole te visoka učilišta i veleučilišta
prilaže se:

– potvrda o prvom upisu u određeni razred tekuće
školske godine; potvrda o prvom upisu tekuće akademske godine (redovan upis)

– prijava o ukupnom dohotku članova kućanstva

– podaci o svim članovima zajedničkog kućanstva
i ukupnom dohotku članova kućanstva

– izjava da pravo na besplatne udžbenike nije
ostvareno po drugim propisima

– potvrda o statusu hrvatskog branitelja iz
Domovinskog rata (za hrvatske branitelje)

– broj tekućeg računa, odnosno štedne knjižice i
naziv banke kod koje se isti vodi.

Prijava o ukupnom dohotku članova kućanstva te
podaci o svim članovima zajedničkog kućanstva dostavljaju se prema obrascima
koji su sastavni dio ovog Pravilnika.

Kućanstvom u smislu članka 95. stavka 2. Zakona
smatra se zajednica života, privređivanja i trošenja ostvarenih prihoda.

Članak 10.

Zahtjev za priznavanje prava na besplatne
udžbenike s dokumentacijom iz članka 9. ovoga Pravilnika podnosi se:

– za korisnike, učenike osnovnih i srednjih
škola, od 15. lipnja do zaključno 1. studenoga tekuće godine

– za korisnike, redovne ili izvanredne studente
na visokim učilištima od 1. siječnja do zaključno 30. travnja tekuće akademske
godine.

Zahtjev se podnosi nadležnome uredu državne
uprave u jedinici područne (regionalne) samouprave, odnosno nadležnome upravnom
tijelu Grada Zagreba prema mjestu prebivališta podnositelja zahtjeva.

Članak 11.

Ako je bračni drug podnositelja zahtjeva za
ostvarivanje prava na besplatne obvezne udžbenike zaposlen u inozemstvu kod
inozemnog poslodavca ili tamo obavlja privrednu ili profesionalnu djelatnost,
smatra se da mjesečni prihod po članu kućanstva prelazi cenzus iz članka 5.
stavka 1. ovog Pravilnika.

Članak 12.

Nadležni ured državne uprave u jedinici područne
(regionalne) samouprave, odnosno nadležno upravno tijelo Grada Zagreba po
podnesenom zahtjevu za ostvarivanje prava na besplatne udžbenike provodi
upravni postupak sukladno članku 213. Zakona o općem upravnom postupku i donosi
rješenje.

Korisnicima se uređuje pravo na isplatu
pripadajuće novčane nak­nade iz članka 4. stavaka 1.,
2. i 3. Pravilnika.

Rješenje iz stavaka 1. i 2. ovoga članka ne
podliježe reviziji.

Članak 13.

Rješenje o priznavanju prava na besplatne
udžbenike izvršava se na način da se novčana naknada za kupnju udžbenika
uplaćuju na:

– tekući račun ili štednu knjižicu osobe koja je
stekla pravo na besplatne obvezatne udžbenike

– odnosno tekući račun ili štednu knjižicu
korisnika prava na osob­nu,
odnosno obiteljsku invalidninu

– za djecu razvedenih roditelja na tekući račun,
odnosno štednu knjižicu roditelja kojem je dijete povjereno na uzdržavanje

– a za djecu koja ne žive s roditeljima na
tekući račun, odnosno štednu knjižicu osobe kojoj je dijete povjereno na
uzdržavanje ili osobe s kojom živi u zajedničkom kućanstvu.

Članak 14.

Postupci započeti prema propisima koji su važili
do stupanja na snagu ovog Pravilnika, a nisu okončani pravomoćnim rješenjem,
okončat će se po odredbama ovog Pravilnika.

Članak 15.

Stupanjem
na snagu ovog Pravilnika prestaje važiti Pravilnik o dodjeli besplatnih
udžbenika (»Narodne novine« 18/02.).

Članak 16.

Obrasci
broj 1, broj 2 i broj 3 sastavni su dio ovog Pravilnika.

Članak 17.

Ovaj
Pravilnik stupa na snagu danom objave u »Narodnim novinama«.

Klasa:
602-09/05-0001/1

Urbroj: 519-03/1-3-05-IB-8

Zagreb,
23. ožujka 2005.

            Potpredsjednica

            Vlade
Republike Hrvatske i

            ministrica
obitelji, branitelja

            i
međugeneracijske solidarnosti

            **Jadranka Kosor, dipl. iur**., v. r.

![](dodatni/355700.gif)
![](dodatni/355701.gif)

iv>

Pravilnik, NN 43/2005-830